Il computer dal scolast

Igl era ina giada in pover scolast ch’era vegnì unfis da curreger ils carnets dals scolars, perquai ch’els eran adina plain sbagls e fals. El ha vulì sa gidar en in’autra maniera ed ha construì in computer, ina maschina da curreger. Ussa duvrava el be avrir il carnet là nua ch’el vuleva curreger el ed al chatschar en la maschina. El smatgava in per tastas ed il carnet vegniva sutora cun ils stritgs cotschens ch’ils scolars han uschè navidas. 
Haha, quai era stupent, ussa na duvrava el betg pli leger tut quai che ses scolars scrivevan. El aveva peda da fimar la pipa e dad ir a spass. En scola era el daventà pli supportabel, el era bler pli miaivel cun ses scolars. Quai era stupent, u forsa betg!
I fiss stà tut bun ed en urden. Sche be ils scolars avessan chalà da far sbagls. Ma da quels faschevan els pir che mai. Els scrivevan da tuttas sorts tgutgarias en lur quaderns: “La stiva da scola è in uigl plain tschuts ed in che beschla”; “Noss chanun naiva naiv cotschna”. In auter aveva scrit: “Set velos gia set motors dattan quarantanov velos a motor”.
Il computer suttastritgava bain ils sbagls da scriver; però tut las tgutgarias laschava el star; pertge ch’el na saveva gea betg pensar, schebain ch’el era in bellezza computer. 
Ils geniturs a chasa, che legevan magari las lavurs da lur uffants schevan: “Mo voss scolast è bler memia bun cun vus. El stuess esser pli sever”. Els han tramess lur uffants tar in auter scolast, in che n’aveva nagin computer da curreger. Cura ch’il scolast ha vesì ch’ils scolars na vegnivan betg pli, ha el chalà dad ir a spass fimond sia bella pipa. El ha dustà il computer giun tschaler ed ha puspè fatg a maun sia lavur lungurusa. Immediatamain èn ils scolars puspè turnads a scola tar el. Ils geniturs savevan ch’el era in um intelligent. Els schevan. En emprima lingia è el intelligent perquai ch’el ha savì chattar ora in computer per curreger e per l’autra è el anc pli intelligent perquai ch’el ha mess il computer giun tschaler”.
(Ina veglia paraula adattada al temp d’ozendi)